**Grozījumi Covid-19 infekcijas izplatības pārvaldības likumā**

Izdarīt [Covid-19 infekcijas izplatības pārvaldības likumā](https://likumi.lv/ta/id/315278-covid-19-infekcijas-izplatibas-parvaldibas-likums) (Latvijas Vēstnesis, 2020, 110.A, 140., 193., 211.A, 247.A nr.; 2021, 58., 63.A, 84.B, 102B nr.) šādus grozījumus:

1. Izslēgt likuma 2. un 7.1 pantu.
2. Papildināt likumu ar 6.10 pantu šādā redakcijā:

“**6. 10 pants.** Ministru kabinets, izvērtējot epidemioloģiskās drošības riskus, nosaka izņēmumus epidemioloģiskās drošības pasākumu piemērošanai personām, kurām izsniegti sadarbspējīgi sertifikāti, kas apliecina vakcinācijas vai pārslimošanas faktu vai informāciju par veiktā testa rezultātu.”

1. Papildināt likumu ar II 1 nodaļu šādā redakcijā:

“**II1  nodaļa**

**Epidemioloģiski drošu pakalpojumu sniegšanas vispārīgie noteikumi**

**7.2 pants**. (1) Ja vien citos likumos nav noteikts citādi, valsts institūcijas nodrošina darbību atbilstoši normatīvajiem aktiem, ievērojot šajā likumā noteikto kārtību, kā arī šādus nosacījumus:

1) pakalpojumus atbilstoši iespējām sniedz attālināti, neierobežojot privātpersonu tiesības un neradot pārmērīgu administratīvo slogu institūcijai;

2) klātienē sniedz epidemioloģiski drošus pakalpojumus. Par epidemioloģiski drošiem pakalpojumiem valsts institūcijās uzskatāmi pakalpojumi, kurus sniedz un saņem personas, kurām ir derīgs sadarbspējīgs sertifikāts, kas apliecina vakcinācijas vai pārslimošanas faktu (turpmāk –sadarbspējīgs sertifikāts). Personām, kurām nav sadarbspējīgs sertifikāts, pakalpojumus sniedz klātienē vienīgi tad, ja tos nav iespējams sniegt attālināti vai pakalpojuma sniegšana attālināti rada risku cilvēka pamattiesību nodrošināšanai;

3) izsludinātās ārkārtējās situācijas laikā atliktās lietas izskata prioritāri, ja vēlāk saņemta lieta nav skatāma steidzami.

(2) Šā panta pirmajā daļā minētie nosacījumi attiecināmi arī uz valsts institūciju uzdevumu īstenošanu, kurā ir privātpersonu klātbūtne, kā arī uz privātpersonu darbību, ciktāl tas nepieciešams personu epidemioloģiskajai drošībai atbilstoši situācijai.

(3) Valsts institūciju un privātpersonu pakalpojumu sniedzēji, sniedzot publiski pieejamus pakalpojumus, nodrošina publiski pieejamu informāciju par to, vai:

1) pakalpojums ir epidemioloģiski drošs: to sniedz un saņem personas, kurām ir sadarbspējīgs sertifikāts;

2) pakalpojumu sniedz personas, kurām ir sadarbspējīgs sertifikāts, un pakalpojumu saņem personas bez sadarbspējīga sertifikāta.

(4) Pakalpojuma sniedzējam ir tiesības lūgt pakalpojuma saņēmēju apliecināt, ka tā ir persona, kurai ir sadarbspējīgs sertifikāts. Pakalpojuma saņēmējam ir pienākums uzrādīt pakalpojuma sniedzējam sadarbspējīgu sertifikātu.

(5) Tiesu varas amatpersonas, kā arī tiesu sistēmai piederīgās amatpersonas publiskās funkcijas klātienē nodrošina, ja to īstenošanā iesaistītajām personām ir derīgs sadarbspējīgs sertifikāts, kas apliecina vakcinācijas vai pārslimošanas faktu, vai veiktā testa negatīvu rezultātu. Personām, kurām nav sadarbspējīgs sertifikāts vai veiktā testa negatīvas rezultāts, pakalpojumus sniedz klātienē vienīgi tad, ja tos nav iespējams sniegt attālināti vai pakalpojuma sniegšana attālināti rada risku cilvēka pamattiesību nodrošināšanai.

**7.3 pants** (1) Darba devējam ir pienākums nodrošināt epidemioloģiski drošu darba un mācību vidi. Par epidemioloģiski drošu darba un mācību vidi uzskatāma vide, kurā ir zems risks inficēties ar Covid-19 infekciju. Veselības ministrija savā tīmekļvietnē publicē vadlīnijas par epidemioloģiski drošu darba un mācību vidi.

(2)  Pakalpojumu sniedzēji veselības aprūpes, ilgstošās sociālās aprūpes un sociālās rehabilitācijas institūcijās un izglītības jomā nodrošina epidemioloģiski drošu pakalpojumu sniegšanu, tostarp izglītības programmas īstenošanu, un epidemioloģiski drošu darba un mācību vidi. Izglītības jomā prasība par sadarbspējīgu sertifikātu ir attiecināma arī uz tām personām, kas nav tieši iesaistītas izglītības pakalpojuma sniegšanā, bet līgumattiecību izpildes laikā izglītības pakalpojuma sniegšanas vietā nonāk saskarē ar izglītojamajiem. Par epidemioloģiski drošiem pakalpojumiem šā panta izpratnē uzskatāmi pakalpojumi, kurus sniedz personas, kurām ir sadarbspējīgs sertifikāts.

7.**4** **pants.** (1)Darba devējam publiskajā un privātajā sektorā, izņemot 7.3 panta otrajā daļā minētajās jomās, vērtējot katru gadījumu individuāli un ņemot vērā samērīguma, tiesiskuma un vienlīdzības principu, ir tiesības prasīt, lai darbiniekam (amatpersonai) būtu sadarbspējīgs sertifikāts, šādos gadījumos:

1) ja darbinieks (amatpersona) darba (amata, dienesta ) pienākumu laikā ir tiešā saskarsmē ar klientiem, nonākot fiziskā kontaktā vai ilgstoši atrodas tuvāk par diviem metriem no klienta, vai arī vairāki darbinieki (amatpersonas) darba (amata, dienesta) pienākumus veic ilgstošā savstarpējā saskarsmē, nonākot fiziskā kontaktā vai ilgstoši atrodas tuvāk par diviem metriem;

2) situācijās, kurās darbiniekam (amatpersonai) ir paaugstinātas iespējas inficēties, atrodoties tiešā saskarsmē un kontaktējoties ar lielu skaitu personu, kuru veselības stāvoklis nav zināms;

3) darbinieka (amatpersonas) klātienes darba (amata, dienesta) pienākumi ir kritiski sabiedrībai, kā arī uzņēmuma vai iestādes darbības nepārtrauktības nodrošināšanai;

4) darba (amata, dienesta) pienākumu izpildei atbilstoši normatīvo aktu prasībām darbiniekam (amatpersonai) nepieciešams sadarbspējīgs sertifikāts.

(2) Darba devējs nosaka darbinieku (amatpersonu) amatus vai kategorijas, uz kurām attiecas šā panta pirmajā daļā minētie nosacījumi, un informē par to darbiniekus (amatpersonas). Darbiniekiem (amatpersonām) ir pienākums informēt darba devēju par sadarbspējīga sertifikāta esamību un pienākums to uzrādīt darba devējam tā noteiktajā kārtībā.

(3) Šā likuma 7.3 panta otrajā daļā paredzētajās iestādēs un jomā darba devējam ir pienākums nodrošināt, lai darbiniekam (amatpersonai), kas darba (amata, dienesta) pienākumu laikā ir tiešā saskarsmē ar pacientiem, klientiem vai izglītojamajiem, būtu sadarbspējīgs sertifikāts.

(4) Ja darbinieks (amatpersona) nav ieguvis sadarbspējīgu sertifikātu, kas nepieciešams darba (amata, dienesta) pienākumu izpildei, tas ir pietiekams pamats uzskatīt, ka šī persona neatbilst veicamajam darbam (ieņemamam amatam), kas saistīts ar epidemioloģiski droša pakalpojuma nodrošināšanu.

(5) Ja darbiniekam (amatpersonai) šā panta pirmajā vai trešajā daļā minētajos gadījumos nav iegūts sadarbspējīgs sertifikāts, tad darba devējs ar darbinieka (amatpersonas) piekrišanu pārceļ darbinieku (amatpersonu) citā piemērotā darbā vai amatā vai nodrošina darbinieka (amatpersonas) darba (amata) pienākumu veikšanu attālināti uz laiku līdz sadarbspējīga sertifikāta iegūšanai, bet ne ilgāk kā uz trīs mēnešiem. Ja pēc pārcelšanas samazinās darbinieka (amatpersonas) darba samaksa, darba devējam ir pienākums izmaksāt darbiniekam (amatpersonai) iepriekš noteikto darba samaksu, bet, ja darbiniekam noteikta akorda alga, — vidējo izpeļņu, vienu mēnesi pēc pārcelšanas dienas.

(6) Ja šā panta piektajā daļā minēto pārcelšanu vai iespēju darbiniekam (amatpersonai) darba (amata) pienākumus veikt attālināti uz laiku līdz sadarbspējīga sertifikāta iegūšanai objektīvu iemeslu dēļ nav iespējams īstenot vai darbinieks (amatpersona) nepiekrīt šādai pārcelšanai vai attālinātai darba (amata) pienākumu veikšanai, darba devējam ir tiesības līdz brīdim, kad darbinieks (amatpersona) iegūst sadarbspējīgu sertifikātu, darbinieku (amatpersonu) atstādināt no darba (amata), par atstādināšanas laiku viņam neizmaksājot darba samaksu. Darba devējam, izņemot darba devējam valsts pārvaldē, ir tiesības par atstādināšanas laiku saglabāt darba samaksu. Aizliegts atstādināt darbinieku no darba ilgāk par trīs mēnešiem.

(7) Ja, notekot atstādināšanas maksimālajam laikam vai šā panta piektajā daļā paredzētajam laikam, darbinieks (amatpersona) bez attaisnojoša objektīva iemesla nav ieguvusi sadarbspējīgu sertifikātu, tad darba devējam, ja nav iespējams darbinieku (amatpersonu) ar viņa piekrišanu nodarbināt citā darbā (amatā) tai pašā vai citā uzņēmumā (iestādē), ir tiesības izbeigt darba (dienesta) tiesiskās attiecības ar darbinieku (amatpersonu) nekavējoties, izmaksājot atlaišanas pabalstu viena mēneša darba algas (mēnešalgas) apmērā, bet, ja darbiniekam noteikta akorda alga, — viena mēneša vidējās izpeļņas apmērā.

(8) Darbiniekam, kurš nav ieguvis sadarbspējīgu sertifikātu un nav piekritis pārcelšanai citā piemērotā darbā, ir tiesības uzteikt darba līgumu, neievērojot Darba likuma 100.panta pirmajā daļā noteikto termiņu. Amatpersonai, kura nav ieguvusi sadarbspējīgu sertifikātu un nav piekritusi pārcelšanai citā piemērotā amatā, ir tiesības izbeigt dienesta attiecības nekavējoties.

 (9) Darba devējam aizliegts izbeigt darba tiesiskās (dienesta) attiecības, pamatojoties uz šā panta septīto daļu, ar grūtnieci, kā arī ar sievieti pēcdzemdību periodā līdz vienam gadam, bet, ja sieviete baro bērnu ar krūti, — visā barošanas laikā, bet ne ilgāk kā līdz bērna divu gadu vecumam. Ja grūtnieci, kā arī sievieti pēcdzemdību periodā līdz vienam gadam, bet, ja sieviete baro bērnu ar krūti, — visā barošanas laikā, bet ne ilgāk kā līdz bērna divu gadu vecumam, atbilstoši šā panta piektajai daļai nav iespējams pārcelt citā piemērotā darbā (amatā), darba devējam ir pienākums uz laiku piešķirt grūtniecei atvaļinājumu. Šādi piešķirta atvaļinājuma laikā grūtniecei tiek saglabāta iepriekšējā vidējā izpeļņa.​

(10) Nacionālo bruņoto spēku komandierim, ņemot vērā militārā dienesta uzdevumu specifiku valsts aizsardzības nodrošināšanā, ir tiesības prasīt, lai Nacionālo bruņoto spēku karavīriem un civilajiem darbiniekiem būtu sadarbspējīgs sertifikāts, kas apliecina vakcinācijas vai pārslimošanas faktu. Ja bez attaisnojoša objektīva iemesla nav iesniegts sadarbspējīgs sertifikāts, aizsardzības ministrs vai viņa pilnvarots komandieris (priekšnieks) var izbeigt profesionālā dienesta līgumu ar karavīru pirms termiņa saskaņā ar Militārā dienesta likuma 43.panta otrās daļas 4.punktu. Šā panta septītajā daļā paredzētā atlaišanas pabalsta izmaksa neattiecas uz Nacionālo bruņoto spēku karavīriem.

**7.5 pants.** Covid-19 infekcijas izplatības ierobežošanai darbavietās darba devējs nodrošina attālinātā darba iespējas nodarbinātajiem, ja darba specifika to pieļauj. Ja darbavietā klātienē tiek veikti darbi, darba devējam ir pienākums noteikt pasākumus Covid-19 infekcijas izplatības ierobežošanai darba vietās, noteikt atbildīgo par šo pasākumu ieviešanu, kā arī nodrošināt nodarbinātajiem nepieciešamos individuālos aizsardzības līdzekļus. Darba devējam ir pienākums informēt nodarbinātos par darbavietā ieviestajiem Covid-19 infekcijas izplatības ierobežošanas pasākumiem.

**7.6 pants.** Darbiniekam (amatpersonai), kuram saskaņā ar šo likumu darba (amata, dienesta) pienākumu veikšanai ir pienākums veikt vakcināciju pret Covid-19 infekciju, tiek nodrošināta Latvijā pieejamas konkrēta veida vakcīnas pret Covid-19 infekciju izvēle, kura atbilst personai noteiktām medicīniskajām indikācijām. Ja personai nav medicīnisku indikāciju konkrēta vakcīnas veida izmantošanai, personai ir tiesības izvēlēties starp vakcīnām, kuras ir pieejamas konkrētā vakcinācijas iestādē.”

4. Papildināt likuma 49.4 panta pēdējo teikuma ar šādiem vārdiem:

“kā arī bēgļiem vai personām, kurām piešķirts alternatīvais statuss, bezvalstniekiem, kuriem bezvalstnieka statuss ir piešķirts Latvijas Republikā, patvēruma meklētājiem, aizturētajiem ārzemniekiem, kuri aizturēti Imigrācijas likumā noteiktajā kārtībā vai citos gadījumos, ja personas uzturēšanās Latvijā saistīta ar humāniem apsvērumiem”.

5. Papildināt likumu ar 49. 6 pantu šādā redakcijā:

“**49. 6 pantu.** Zāļu valsts aģentūra nosaka un izmaksā kompensāciju atbilstoši Ārstniecības riska fonda atlīdzības izmaksas principiem un noteiktajiem apmēriem, ja vakcinācijas izraisīto komplikāciju (blakusparādību) rezultātā nodarīts smags kaitējums veselībai vai dzīvībai, kā arī personai ir tiesības saņemt valsts apmaksātu veselības aprūpi komplikāciju novēršanai. Veselības aprūpes pakalpojumus un izdevumus, kuri tiek apmaksāti, kā arī šajā pantā paredzēto kompensācijas piešķiršanas un izmaksas kārtību nosaka Ministru kabinets.”

6. Papildināt likuma pārejas noteikumus ar 25., 26. un 27.punktu šādā redakcijā:

“ 25. Ministru kabinets sešus mēnešus pēc šā likuma II prim nodaļas spēkā stāšanās sniedz Saeimai ziņojumu par epidemioloģiski drošu pakalpojumu sniegšanas prasību un prasības par sadarbspējīgu sertifikāta esamību atsevišķu darbinieku (amatpersonu) amatiem vai kategorijām efektivitāti.

26. Šā likuma7.2 panta pirmās daļas 2.punkts, trešā, ceturtā un piektā daļa, 7.3 panta otrā daļa un 7.4 panta pirmā, trešā, ceturtā, piektā, sestā, septītā, astotā, devītā un desmitā daļa stājas spēkā 2021,gada 1. oktobrī.

27. Šā likuma 7.2 panta pirmās daļas 2.punktā paredzētā epidemioloģiski drošā pakalpojuma sniegšanā un saņemšanā līdz 2021.gada 31.decembrim pieļaujama sadarbspējīga sertifikāta aizstāšana ar negatīva Covid-19 infekcijas testa esamību, kas apliecina, ka personai veikts Covid-19 tests, nosakot SARS-CoV-2 vīrusa RNS, vai ātrais antigēna tests, kas iekļauts Eiropas Padomes rekomendācijās 2021/C 24/01, un apstiprināts negatīvs rezultāts. Testa veikšanu persona apmaksā no personīgajiem līdzekļiem.”